  Виталий Пронин Ижысь гурт удысъя академиез йылпумъяса, Лилия Никитина ветлӥз Финляндие ужаны. Талэсь азьвыл нылаш коньдон поттӥз Германиын но Швейцариын. Лилия эшеныз шедиз Финляндилэн тужгес «ческыт» сэрегаз - Суоненйокие.  Ческыт бусы Кунгож сьӧры огпол потаськод ке, со бордысьтыз уг лэзьы ини. Тае Лиля шӧдӥз ас вылаз. Шаерамы ӧжыт улыса вуттэ гинэ, кунгожсьӧр сое аспӧртэм сиосыныз нош бордаз кыске.- Пичи Пурга ёросысь Вуж Мӧнья гуртам Интернетын пукыкум, син шорам ялон йӧтӥз: Финляндиын узы бичаны мылкыд карисьёсты, пе, люкаськомы. Мон соку ик эшелы жингыртӥ. Озьы соин ӵош кузь сюрес вылэ потӥмы, - веранзэ мытэ нылаш.Финляндиын Россиысь вуэмъёслы дышемын. Уллёен-уллёен автобусъёсы тыпыр-тапыр пуктыло но пырак бусые вутто. Лилялы удалтӥз - эшеныз шедизы Финляндилэн тужгес «ческыт» сэрегаз - Суоненйокие.- Суоненйоки - узы бусыосын котыртэм город, - вера со. - Та емышез отын улӥсьёс синчеберзэс кадь утё. Арысь аре солы сӥзем шулдыръяськонъёс радъяло. Городлэн кунпусаз гинэ но узы суредамын. Милемыз - ог 50 адямиез - ужаны нуизы Суоненйокилэсь 30 иськемлы палэнэ пуксем гуртэ. Тыосын узыр сик.Швейцариысь выжыкыл выллем инкуазь суредъёсты адӟемез бере Финляндия Лилялы шӧг потӥз. Ма, улыны но интыяллям... питранъёс вылын пичи коркаосы.  Та понна куноослэн уждунысьтызы котькуд нунал 1 евро 56 цент куштылӥллям.  Швейцариын но Германиын таиз ласянь ӟеч - ужаны лыктэмъёсты кузёос доразы чильк-вальк комнатаосы интыяло, одӥг ӝӧк сьӧры сиськыны пукто. Финляндиын Лиля кӧтсэ тырон сярысь сюлмаськиз ачиз.- Финляндие вуи но анаелы скайп пыр жингыртӥ. Со синъёссэ питыръяз: тон, пе, зэмзэ но-а Европае ужаны кошкид?! Тыбыр сьӧрад - вылысьтыз вылаз тырем корт валесъёс, укно - кечат-вамат. Зэм, пичи коркаос ӟечесь ӧй вал. Котькудаз 5 адямиез туйназы. Удмуртиысь ми 2 кузя гинэ вал. Тросэз - Башкириысь вуэмъёс.Узы бусы - бусьтыр. Кыдёкысен картошка бусылы укша - емыш ӝутэм музъем вылэ чурен-чурен мерттэмын. Со шаплы мед быгыльскоз, нымы-кибыос медаз йыръе шуыса, нокыӵе удобрениосын уг кисьтало. Быдэс бусы огвакытэ мед гордэктоз шуыса гинэ, кыӵе ке суретэн пазяло.- Бичаськисьёсты чакла бригадир, - шуэ Лиля. - Со ик ваньзэ тыро-пыдо валэктэ: сисьмыны кутскемзэ, кисьмамтэоссэ, пичиоссэ исаны уг яра. Шоро-куспооссэ, пиш-пиш гордъёссэ гинэ ишконо. Узыез кӧтэ яке кисые бичано ӧвӧл - кудые гинэ. Но ми берпуметӥ куронэз ӧм быдэсъяллялэ. Нуналлы быдэ узылэсь тортъёс пыжылӥмы.Бригадир ик егитъёслы куды сётъя. Котькуд ужасьлэсь нимзэ-тулзэ йыраз уг кельты - жетон люкылэ. Сое кудылэн пыдэсаз понэ. Узыез уробое кисьтыкуз, чакла, жетонлэн кузёез ӟеч бичаськем яке ӧвӧл. Ужаллямы нуналаз 5-6 час.- Ӧвӧл ке, бусы тыр черекъя: шуом, 5-тӥ номер, умойгес ужа! Ярам, мынэсьтымзэ - 26 лыдпусэз - толэзь ужатозям, огпол но ӧз поттылы. Яке ушъя: о-о, шуэ, 34-тӥ жетон нунал куспын 50 куды бичам! Ужаллямы нуналаз 5-6 час. Пӧламы тужгес егитэзлы 19 арес вал, арлыдоезлы 57 тырмиз. Мӧйыосты жаляса учкылӥ. Пыдес вылазы бичаськыса, ӝыт мырдэм ветлылӥзы. 3 бусыын бичаськылӥмы. Тужгес троссэ 37 кудыез тырмытыны быгатӥ. Егитъёс азьтэмесьгес вал. 10-сэ тырмыто но Финляндиез учкыны кошко.1 куды понна 2 евро сёто. Отчы 3 но ӝыны килограмм емыш тэре. Бусылэн кузёез узыез магазинъёсы ворттэ. Отын ини лыдпусъёс, пе, чутрак ӝутӥсько: 200 граммез 4-6 евро тыр луэ.- Швейцариын но Германиын нуналъёсмы ӝот-ӝот люкылэмын вал. Туннэ - шутэтскиськод, ӵуказе - ужаськод. Финляндиын ужан радлыкенымы кузёяськылӥз... куазь. Зоре - шутэтскиськом. Узы кисьмамтэ на - нош тэк пукиськом.Сыӵе дыръя егитъёс дыртылӥзы дуннеез адӟыны. Ог 30 иськемез пыдын ортчыса - гуртозь нокыӵе автобус но, электричка но ӧз ветлылы - Финляндиез котыръязы. Яке... мунчое дыртылӥзы. Угось гурт котыразы тыосын узыр сик гинэ вылэм.- Тросэз мунчооссы тыос дурын сыло, - шуэ Лиля. - Огласянь, усто: пӧсьын пукиськод но юзмыт вуэ тэтчиськод. Мукет ласянь, урод: мунчоосазы 1 лампочка но ӧвӧл, мисьтӥськыны луэ югыт куазен гинэ. Но ми та шоры ӧм учкылэ ини. Быдэс нунал шунды улын ужаса, гылтӥськытэк ӧм чидаллялэ. Татын ик дӥсьмес, пыдкукмес миськылӥмы. Амалтэк тодам вайылӥ Швейцариез. Отын сылӥз мисьтаськон машина, дӥсь кӧсатон тӥрлык.Тыоссы Финляндиын чылкытэсь. Но кышкытэсь - ӵакмемын йылсо изъёсын. Гольык пыд отчы уд пыры. Пыжен уяку но, чакласькытэк уг луы - син куспын пыдэсыз пасяськоз. Ты тулкымъяськыку, ву чорыг зын луэ. Та зын шаплы пыӵа мугоре, дӥсь борды.  Финляндиын 1 толэзь ужаса, Лиля 70 сюрс манет поттӥз.Кӧш суретФинляндиын 1 толэзь ужаса, Лиля 70 сюрс манет поттӥз. Но егит муртлы узырмон нырысетӥ интыын ӧй вал. Валтӥсез - дуннеез ас синмын адӟон. Германиын ужакуз, Францие поталляз. Швейцариын тыршыкуз, Австрие кожалляз. Финляндиын улытозяз, Эстоние вуылӥз.- Европаысь тужгес вашкала Ратуш аптекае пырай. Интыяськемын Эстониысь Таллин городын. Пуктэмын 1422-тӥ арын. Эмъюмъёсыз но со вакытысь ик. Кылсярысь, кӧтвиянлэсь йӧнатоз, пе, ӵушъяллэн куасьтэм мугорызлэсь лэсьтэм сурет. Кынманэз эмъялоз куасьтэм бака. Мугорысь лызэктэм интыосты чылкытатоз пуны гон... Маиз паймытэ - та эмъяськон амалъёслы оскисьёс ӧжыт ӧвӧл. Аптекае шедьыны - черод. Татысь ик адӟыны луэ, кызьы эмъюмъёсты дасяло. Вӧлдэтозь кыстӥськись ӝажыосы пуктылэмын пӧртэм ӟенеликъёс, вышкыос, тӥрлык. Одӥг шапык эмъюмзэс веръяй ик - туж кӧш вылэм!Дун-чылкыт Олафлэн черкез паймытэм йылсо луэменыз. Вашкала вакытъёсы со Европаын тужгес ӝужытэз лыдъяськылэм. Туннэ 159 метр ӝуждалаё черк Таллинысь выль коркаос пушкы выемын. Азьло дауръёсы черклэн йылызъя морякъёс валалляло вылэм кытчы вуэмзэс. Гудыръяку-чилекъяку со буш сылылэм. Угось сое ӵемысь ӵашйылэм...- Финляндиез но Эстониез котыръяса, кӧты ӧз тыры, - шуэ Лиля. - Соин ик Суоненйокиысь огаз ульчае бирдыме поныса кельтӥ. Чаклай ини: кытчы бирдыме кельтӥсько, отчы нош вуылыны шуд усе. Ольга Корепанова  Теги: дунне  